Brandewyn-appeltert | Tuis
Met of sonder die dronk rosyne is hierdie vulsel altyd 'n wenner. Ek het die voutegniek vir 'n spinasie-en-fetapastei wat lyk soos 'n sonneblom op pinterest.com raakgesien en besluit om 'n soet weergawe te maak.
Maak 1 x 25 cm-pastei
• 1 rol (400 g) bereide brosdeeg, ontvries
• 60 ml gesifte versiersuiker
• 60 ml rosyne
• 30 ml brandewyn, whisky of rooibostee
• 2 groot groen appels
• 125 ml pekanneute, grofgekap
Maak die vulsel Kook die rosyne 'n paar minute lank in die brandewyn in die mikrogolfoond op hoog. Skil die appels, sny die vlees van die stronke af en kap dit in blokkies. Sit die appelblokkies, botter en suiker in 'n pan en verhit saam totdat die botter gesmelt het en die suiker opgelos is. Roerbraai tot die appels sag en gekaramelliseer is. Roer die rosyne, pekanneute, suurlemoensap en sout by, verwyder die vulsel van die hitte en laat afkoel.
Stel die tert saam
1 Voorverhit die oond. Rol die deeg versigtig oop op 'n vel bakpapier op 'n skoon werkoppervlak en verdeel dit in twee gelyke dele. Sny die eerste stuk deeg in 'n 25 cm-sirkel en plaas dit op 'n vel bakpapier. Skep nou 'n hopie appelvulsel in die middel van die sirkel. Skep die res van die vulsel in 'n breë strook buite-om, met sowat 2 cm tussenin.
2 Sny nou ook die tweede deegvel in 'n 25 cm-sirkel, rol dit effens groter en plaas dit versigtig bo-oor die vulsel op die eerste sirkel. Druk die vulsel in die middel van die pastei vas met behulp van 'n omgekeerde poedingbakkie.
3 Sny enige oortollige deeg af en druk die deeg al om die buiterand ook oor die vulsel vas met 'n vurk.
4 Maak snitte deur die buitenste gevulde rand van die pastei, 3cm uitmekaar (sonder om deur die kern van die pastei te sny).
5 Draai nou elk van dié "gevulde pakkies" kloksgewys met 90° sodat die vulsel na bo wys.
6 Skuif nou die pastei met behulp van die bakpapier op 'n bakplaat, verf 'n bietjie geklitste eier oor en bak sowat 30 minute of tot goudbruin en gaar. Laat effens afkoel, meng die versiersuiker met net genoeg water om 'n dik, loperige glaseersel te vorm en drup dit oor die louwarm tert.